Chi-kung

Chi kung (qigong) -harjutus, õpitud Kauko Uusoksa-senseilt 2004.

Algasend: vaba harkseis.

Harjutust tuleb teha pingevabalt ja aeglaselt.


 * 1) Käed sirgelt ees all kõrvuti, sõrmed sirgelt, vasaku käe kaks esimest sõrme katavad parema käe kaht esimest sõrme.  Käed tõusevad koos alt üles (pilk liigub kaasa), lähevad üleval lahti ja tulevad külgedelt alla. Teha 6 korda.
 * 2) Lahtised käed tulevad rinna ette risti, liikumissuuna poolne käsi eespool (kehast kaugemal). Väljaaste küljele (lai harkseis), “vibulaskmine” astumise suunas -  tagakäsi “pingutab nööri” (sõrmed koos ja kõverdatud esimesest liigesest), esikäsi teeb nimetissõrme ja pöidlaga L-kujulise kujundi.  Tõmbe ajal on esikäsi, õlad ja tagakäe õlavars (õlast küünarnukini) ühel joonel.  Peale “laskmist” tuleb tagumine jalg aeglaselt juurde, käed liiguvad üles ja seejärel külgedelt alla.   Teha 3 korda kummalegi poole.
 * 3) Käed all, sõrmed ette suuantud, peopesad maa poole. Üks käsi tõuseb küljelt üles ja keerab üleval peopesa üles ja surub ülespoole, teine peopesa surub samaaegselt alla.  Teha 3 korda kummagi käega.
 * 4) Harali sõrmedega sirged käed all, peopesa maa poole nagu eelmises. Käed liiguvad õlgadest veidi selja taha ning samaaegselt keeratakse peopesi väljapoole (sõrmed suunduvad taha-küljele). Sirutus, pea keerab kord ühele, kord teisele poole.  Teha 3 korda kummagi poolega.
 * 5) Sirutus üles nagu esimeses harjutuses, käed tulevad aeglaselt mööda pead ja keha libisedes vööni, siis liiguvad selja taha ja libisevad mööda jalgu allakummardusega maani. Käed  tulevad mööda maad aeglaselt ette ca sammu kaugusele, seejärel uuesti üles. Teha 6 korda.
 * 6) Väljaaste küljele laia harkseisu. Käed puusa juures rusikas (pöial ülal), pöial rusika sees. Aeglane löök ette, käsi läheb lahti, sõrmed laiali. Käelaba pööre esmalt sisse (sõrmed allapoole), seejärel välja – käelaba teeb ringi, mille lõpul tõmmatakse  rusikas uuesti kokku (pöial rusika sees) ja käsi liigub tagasi. Teha 3 korda kummagi käega.
 * 7) Käed üles, tõus varvastele. Käed alla, kannad järsu plaksuga maha. Teha 7 korda.

Lõpus lõdvestav seismine rahuliku hingamisega (keskendumine, meditatsioon).